# ၂၀၂၆ ဗင်နီဇွဲလား ငလျင်

၂၀၂၆ ဗင်နီဇွဲလား ငလျင်| M7.2 (22:04)M7.5 (22:05)ငလျင်ဖြစ်ပွားမှုပြမြေပုံ |
| class=notpageimage| ငလျင်ဗဟိုချက် |
| UTC အချိန် | 2026-06-24 22:04:33  |
|   | 2026-06-24 22:05:11 |
| USGS-ANSS | ComCat |
|   | ComCat |
| ဒေသ ရက်စွဲ | ၂၄ ဇွန် ၂၀၂၆ |
| ဒေသ အချိန် | ၁၈:၀၄:၃၃ VET (UTC-4) |
|   | ၁၈:၀၅:၁၁ VET (UTC-4) |
| အတိုင်းအတာ | Mw7.2 |
|   | Mw7.5 |
| အနက် | ၂၁.၉ km (၁၄ mi) |
|   | ၁၀ km (၆ mi) |
| ငလျင်ဗဟို | ﻿ / ﻿ |
| အက်ကွဲကြောင်း | Boconó–Morón–El Pilar Fault System |
| အမျိုးအစား | Strike-slip |
| သက်ရောက်ဧရိယာ | ဗင်နီဇွဲလား၊ ကိုလံဘီယာ၊ ဘရာဇီး |
| စုစုပေါင်းပျက်စီးမှု | ပြင်းထန်သော ပျက်စီးမှုများ |
| အများဆုံးပြင်းအား | MMI IX (*ကြမ်းတမ်း*) |
| ဆူနာမီ | မရှိ |
| မြေပြိုမှုများ | အတည်ပြုရန်ကျန် |
| နောက်ဆက်တွဲငလျင် | ၃၀+ |
| ထိခိုက်သေကြေမှုများ | အနည်းဆုံး ၉၂၀ ဦး သေဆုံး၊ ၄,၅၀၀ ကျော် ဒဏ်ရာရ၊ ၅၀,၀၀၀ ကျော် ပျောက်ဆုံးနေ |

**၂၀၂၆ ဗင်နီဇွဲလား ငလျင်** သည် ၂၀၂၆ ခုနှစ်၊ ဇွန်လ (၂၄) ရက်နေ့တွင် ဗင်နီဇွဲလားနိုင်ငံ အနောက်ပိုင်း၌ လှုပ်ခတ်ခဲ့သည့် ပြင်းအားမြင့် ငလျင်နှစ်ခုဖြစ်သည်။ ဇွန်လ (၂၄) ရက်၊ ဒေသစံတော်ချိန် ၁၈:၀၄ နာရီတွင် ပြင်းအား (၇.၂) ရှိသော ငလျင်တစ်ခု စတင်လှုပ်ခတ်ခဲ့ပြီး၊ စက္ကန့် (၄၀) ခန့်အကြာတွင် ပြင်းအား (၇.၅) ရှိသော နောက်ထပ်ငလျင်တစ်ခု ထပ်မံလှုပ်ခတ်ခဲ့ခြင်းဖြစ်သည်။

အဆိုပါ ငလျင်လှုပ်ခတ်မှုများကြောင့် နိုင်ငံတစ်ဝန်းတွင် ကျယ်ပြန့်သော ပျက်စီးဆုံးရှုံးမှုများ ဖြစ်ပေါ်ခဲ့ပြီး၊ အထူးသဖြင့် မြို့တော်ကာရာကတ်စ် (Caracas) တွင် အဆောက်အအုံများစွာ ပြိုကျခဲ့ရသည်။ ငလျင်ဒဏ်ကြောင့် လူအသေအပျောက်စာရင်းကို တိကျစွာ မသိရှိရသေးသော်လည်း လက်ရှိတွင် အနည်းဆုံး ၉၂၀ ဦး သေဆုံး၊ ၄,၅၀၀ ကျော် ဒဏ်ရာရ၊ ၅၀,၀၀၀ ကျော် ပျောက်ဆုံးနေမှု ရှိနေသည်။ ဤငလျင်လှုပ်ခတ်မှုအား ကိုလံဘီယာ၊ ဘရာဇီးနှင့် ကာရစ်ဘီယံကျွန်းစုများအထိ ခံစားခဲ့ရသည်။ ဗင်နီဇွဲလားအစိုးရက နိုင်ငံတော်အရေးပေါ်အခြေအနေ ကြေညာခဲ့သည်။

## ဘူမိဗေဒဆိုင်ရာ အခြေအနေ

ဗင်နီဇွဲလားနိုင်ငံ မြောက်ပိုင်းတွင် ကာရစ်ဘီယံပြား (Caribbean plate) နှင့် တောင်အမေရိကပြား (South American plate) တို့သည် Boconó–Morón–El Pilar အမည်ရှိ ရှုပ်ထွေးသော ပြတ်ရွေ့စနစ် (BMEPFS) တစ်လျှောက် အပြန်အလှန် သက်ရောက်မှုရှိနေသည်။ ၎င်းသည် Tertiary ခေတ်နှောင်းပိုင်းတွင် ဖြစ်ပေါ်လာသော အားပြင်းသည့် ဘယ်ဖက်စောင်း/ညာဖက်စောင်း ရွေ့လျားသော ပြတ်ရွေ့ (compressional right-lateral strike-slip faults) များ၏ ရှုပ်ထွေးသော စီးရီးတစ်ခုဖြစ်ပြီး တောင်ကာရစ်ဘီယံရှိ Transform plate boundary ၏ တစ်စိတ်တစ်ပိုင်းဖြစ်သည်။ ဤပြတ်ရွေ့သည် ဗင်နီဇွဲလားနိုင်ငံ မြောက်ပိုင်းတစ်လျှောက် အလယ်ပိုင်း ဗင်နီဇွဲလား အန်းဒီးစ်တောင်တန်းမှသည် မြောက်အလယ်ပိုင်းနှင့် အရှေ့မြောက်ပိုင်း ကမ်းရိုးတန်းကိုဖြတ်၍ ထရီနီဒက်ကျွန်းဘက်သို့ ၁,၃၀၀ ကီလိုမီတာ (၈၁၀ မိုင်) ရှည်လျားစွာ တည်ရှိသည်။

ဘူမိဗေဒနှင့် ဘူမိတိုင်းတာရေး အချက်အလက်များအရ BMEPFS ပြတ်ရွေ့စနစ်သည် တစ်နှစ်လျှင် ၁၀ မီလီမီတာ (၀.၃၉ လက်မ) နှုန်းဖြင့် ရွေ့လျားလျက်ရှိသည်။ ၎င်းသည် ရံဖန်ရံခါတွင် Strike-slip သို့မဟုတ် Reverse faulting ကဲ့သို့သော ပြတ်ရွေ့လှုပ်ရှားမှုများကို ဖြစ်ပေါ်စေပြီး ငလျင်များကိုလည်း မကြာခဏဆိုသလို လှုပ်ခတ်စေသည်။ San Sebastián ပြတ်ရွေ့ (မြောက်ပိုင်းကမ်းရိုးတန်း) တစ်ခုလုံးနှင့် El Pilar ပြတ်ရွေ့ (အရှေ့ပိုင်း ဗင်နီဇွဲလား) ၏ အပိုင်းအချို့သည် ပင်လယ်ပြင်တွင် တည်ရှိသည်။ အရှေ့ပိုင်း ဗင်နီဇွဲလားတွင် El Pilar ပြတ်ရွေ့၏ ကုန်းတွင်းပိုင်းဖြတ်သန်းရာ တစ်ခုတည်းသောအပိုင်းမှာ Cariaco ပင်လယ်ကွေ့နှင့် Paria ပင်လယ်ကွေ့အကြား ဖြစ်သည်။ San Sebastián ပြတ်ရွေ့သည် Cerro Machado တောင်တန်း၏ တောင်ဘက်မျက်နှာစာတစ်လျှောက် ကုန်းတွင်းပိုင်းသို့ ရောက်ရှိလာပြီး Simon Bolivar နိုင်ငံတကာလေဆိပ်အောက်မှ ဖြတ်သန်းသွားသည်။ El Pilar ပြတ်ရွေ့သည် San Sebastián ပြတ်ရွေ့၏ အရှေ့ဘက်တွင် တည်ရှိသော်လည်း Cariaco pull-apart မြေဧရိယာဖြင့် ပိုင်းခြားထားသည်။ ဤပြတ်ရွေ့ဇုန်သည် ၁၆၄၁၊ ၁၇၆၆၊ ၁၈၁၂၊ ၁၉၀၀ နှင့် ၁၉၆၇ ခုနှစ်တို့တွင် ဖြစ်ပွားခဲ့သော ငလျင်ကြီးများအတွက် အဓိကတရားခံ ဖြစ်ခဲ့သည်။ ၁၉၀၀ ပြည့်နှစ် က လှုပ်ခတ်ခဲ့သည့် Mw 7.6 ရှိ San Narciso ငလျင်မှာ ပင်လယ်ပြင်တွင် ဖြစ်ပေါ်ခဲ့သည့် မျက်နှာပြင်ကွဲအက်မှုများကို ရှာဖွေတွေ့ရှိချက်အရ San Sebastián ပြတ်ရွေ့၏ အပိုင်းတစ်ခု ရွေ့လျားမှုနှင့် ဆက်စပ်နေကြောင်း သိရှိရသည်။

## ဖြစ်စဥ်

ပထမဆုံးလှုပ်ခတ်ခဲ့သည့် ငလျင်သည် Mww 7.2 ဖြစ်ပြီး UTC စံတော်ချိန် ၂၂:၀၄ နာရီတွင် ယူမာရီ (Yumare) မြို့၏ အရှေ့-အရှေ့မြောက်ဘက်၊ အနက် ၁၂.၆ မိုင် (၂၀.၃ ကီလိုမီတာ) တွင် ဗဟိုပြုလှုပ်ခတ်ခဲ့သည်။ ၎င်းသည် အရှေ့-အနောက် တန်းလျက်ရှိသော ပြတ်ရွေ့တစ်ခုပေါ်တွင် ဘယ်ဖက်စောင်း ရွေ့လျားမှုကြောင့်သော်လည်းကောင်း၊ သို့မဟုတ် မြောက်-တောင် တန်းလျက်ရှိသော ပြတ်ရွေ့တစ်ခုပေါ်တွင် ညာဖက်စောင်း ရွေ့လျားမှုကြောင့်သော်လည်းကောင်း ဖြစ်ပေါ်လာခြင်းဖြစ်သည်။

(၃၈) စက္ကန့်အကြာတွင် Mww 7.5 ရှိသည့် ဒုတိယမြောက် ငလျင်တစ်ခုသည် ပထမငလျင်၏ အရှေ့ဘက်တည့်တည့်၊ အနက် ၆.၂ မိုင် (၁၀ ကီလိုမီတာ) တွင် လှုပ်ခတ်ခဲ့သည်။ ငလျင်နှစ်ခုစလုံးသည် ယားရာကူ (Yaracuy) ပြည်နယ်၊ ဗီရိုအက်စ် (Veroes) မြူနီစီပယ်အတွင်းတွင် တည်ရှိသည်။ ဤငလျင်သည် အရှေ့-အနောက် တန်းလျက်ရှိသော ပြတ်ရွေ့တစ်ခုပေါ်တွင် ညာဖက်စောင်း ရွေ့လျားမှုကြောင့်သော်လည်းကောင်း၊ သို့မဟုတ် မြောက်-တောင် တန်းလျက်ရှိသော ပြတ်ရွေ့တစ်ခုပေါ်တွင် ဘယ်ဖက်စောင်း ရွေ့လျားမှုကြောင့်သော်လည်းကောင်း ဖြစ်ပေါ်ခြင်းဖြစ်သည်။ အမေရိကန်ဘူမိဗေဒဌာန (USGS) ၏ အဆိုအရ ၎င်းသည် ၁၅၀ x ၂၀ ကီလိုမီတာ (၉၃ x ၁၂ မိုင်) ရှိသော ဧရိယာအတွင်း ပြတ်ရွေ့တစ်လျှောက် ရွေ့လျားခဲ့ခြင်းဖြစ်ဖွယ်ရှိသည်ဟု ဆိုသည်။အဓိက ငလျင်လှုပ်ခတ်ပြီး နှစ်နာရီအတွင်း ကာရာကတ်စ် မြို့တွင် နောက်ဆက်တွဲငလျင် (၆) ကြိမ် ခံစားခဲ့ရပြီး စုစုပေါင်း နောက်ဆက်တွဲငလျင် အကြိမ် (၂၀) ကျော် မှတ်တမ်းတင်နိုင်ခဲ့သည်။

ငလျင်၏ လှုပ်ခတ်မှုဒဏ်ကို ကိုလံဘီယာနိုင်ငံ အရှေ့မြောက်ပိုင်းနှင့် ဘရာဇီးနိုင်ငံ မြောက်ပိုင်းတစ်လျှောက်တွင်လည်း ခံစားခဲ့ရသည်။ ဘရာဇီးနိုင်ငံရှိ မာနော့စ် (Manaus)၊ ဘီလမ် (Belém) နှင့် မာကာပါ (Macapá) မြို့များတွင်လည်း ငလျင်လှုပ်ခတ်မှုကြောင့် ပြည်သူများအား ဘေးလွတ်ရာသို့ ရွှေ့ပြောင်းပေးခဲ့ရသည်။ ထို့ပြင် အာရူးဗား (Aruba)၊ ဘိုနဲရား (Bonaire) နှင့် ကူရာစောင် (Curaçao) ကျွန်းများတွင်လည်း ငလျင်လှုပ်ခတ်မှုများ ဖြစ်ပေါ်ခဲ့သည်။

## ထိခိုက်ပျက်စီးမှုနှင့် လူသေဆုံးမှုများ

ဗင်နီဇွဲလားနိုင်ငံအတွင်း ဆက်သွယ်ရေး ပြတ်တောက်နေခြင်း သို့မဟုတ် သတင်းအမှောင်ချထားခြင်းတို့ကြောင့် လက်ရှိအချိန်အထိ လူသေဆုံးမှု အရေအတွက် အတိအကျကို မသိရှိရသေးပေ။ အာဏာပိုင်များက သေဆုံးသူ သို့မဟုတ် ဒဏ်ရာရသူ အရေအတွက်ကို တရားဝင် ထုတ်ပြန်ထားခြင်း မရှိသေးသော်လည်း၊ ဒေသခံအရာရှိများနှင့် မျက်မြင်သက်သေများ၏ အဆိုအရ ဒဏ်ရာရရှိသူ အရေအတွက်မှာ တိုးမြင့်လာနေကြောင်း သိရသည်။

USGS ၏ ကမ္ဘာလုံးဆိုင်ရာ ငလျင်တုံ့ပြန်မှုဆိုင်ရာ ခန့်မှန်းချက် (PAGER) အရ "လူသေဆုံးမှုများပြားပြီး ပျက်စီးဆုံးရှုံးမှု အလွန်ကြီးမားကာ ဘေးအန္တရာယ်မှာ ကျယ်ပြန့်နိုင်ခြေရှိသည်" ဟု ဖော်ပြထားသည်။ Mw 7.5 ရှိ ငလျင်အတွက် လူပေါင်း ၁,၀၀၀ မှ ၁၀,၀၀၀ အထိ သေဆုံးနိုင်ခြေ ၃၉%၊ ၁၀,၀၀၀ မှ ၁၀၀,၀၀၀ အထိ သေဆုံးနိုင်ခြေ ၃၇% ရှိပြီး၊ သေဆုံးသူ ၁၀၀,၀၀၀ ကျော်နိုင်ခြေ ၁၁% ရှိကြောင်း ခန့်မှန်းထားသည်။ Mw 7.2 ရှေ့ပြေးငလျင်အတွက်လည်း အလားတူ သေဆုံးမှုနှုန်း မြင့်မားနိုင်ခြေရှိကြောင်း ခန့်မှန်းထားသည်။

ကာရာကတ်စ်မြို့တစ်လျှောက် အဆောက်အဦ ဒါဇင်ပေါင်းများစွာ ပြိုကျခဲ့သည်။ ပြည်ထဲရေးဝန်ကြီး Diosdado Cabello ၏ အဆိုအရ Los Palos Grandes နှင့် Altamira မြူနီစီပယ်များသည် မြို့၏ အဆိုးရွားဆုံး ထိခိုက်ခံရသည့် နေရာများဖြစ်ကြောင်း သိရသည်။ Altamira တွင် အဆောက်အဦ အနည်းဆုံး သုံးခု ပြိုကျခဲ့သည်။ ကာရာကတ်စ် အရှေ့တောင်ပိုင်းရှိ နေရာတစ်ခုတွင် မြင့်မားသည့် အဆောက်အဦ အများစုမှာ ပြင်းထန်စွာ ပျက်စီးခဲ့ပြီး အများအပြား ပြိုကျခဲ့သည်။ Catia La Mar တွင် ဘိုလီဗာရေတပ်မတော်၏ စစ်တက္ကသိုလ်နှင့် အဆောက်အဦမြင့်များ ပြင်းထန်စွာ ပျက်စီးခဲ့သည်။ Chacao မြူနီစီပယ်တွင် မြို့တော်ဝန် Gustavo Duque က သေဆုံးသူများရှိကြောင်းနှင့် ဒဏ်ရာရသူ ၁၆ ဦး အနည်းဆုံးရှိကြောင်း အတည်ပြုခဲ့သည်။ Baruta မြူနီစီပယ်တွင် အဆောက်အဦ နှစ်ခု ပြိုကျမှုကြောင့် အနည်းဆုံး လူသုံးဦး သေဆုံးခဲ့ပြီး၊ Pinto Salinas တွင် အဆောက်အဦ ပြိုကျမှုကြောင့် လူနှစ်ဦးထက်မနည်း သေဆုံးခဲ့သည်။

ထရူဟီးယိုး၊ ကာရာဘိုဘို၊ အာရာဂွာ၊ မိရန်ဒါနှင့် လာဂွာအီရာ ပြည်နယ်များတွင်လည်း အဆောက်အဦများ ပြိုကျခဲ့သည်။ ကာရာကတ်စ်မြို့မြောက်ဘက် အဆိုးရွားဆုံး ထိခိုက်သည့် လာဂွာအီရာတွင် မြို့တော်၏ အဓိကလေဆိပ်ဖြစ်သော ဆီမွန်ဘိုလီဗာ နိုင်ငံတကာလေဆိပ်မှာ ပြင်းထန်စွာ ပျက်စီးခဲ့ပြီး လေကြောင်းခရီးစဉ်အားလုံးကို ဖျက်သိမ်းခဲ့ရသည်။ လူမှုကွန်ရက်တွင် ပျံ့နှံ့နေသော ရုပ်ပုံများအရ အဆောက်အဦများ လုံးဝ (သို့) တစ်စိတ်တစ်ပိုင်း ပြိုကျနေသည်ကို တွေ့ရသည်။ ဆက်သွယ်ရေး ဝန်ဆောင်မှုများလည်း ပြတ်တောက်နေသည်။ ဖယ်လ်ကွန်ပြည်နယ် အုပ်ချုပ်ရေးမှူး Víctor Clark က ဒဏ်ရာရသူ ၃၂ ဦးကို ကုသပေးနေရပြီး ၁၅ ဦးမှာ ပြိုကျနေသော အဆောက်အဦများအောက်တွင် ပိတ်မိနေကြောင်း ပြောကြားခဲ့သည်။

## ရှာဖွေကယ်ဆယ်ရေး

ကာရာကတ်စ်မြို့တွင် ကယ်ဆယ်ရေး ဝန်ထမ်းများနှင့် စေတနာ့ဝန်ထမ်းများသည် ပြိုကျနေသည့် အဆောက်အဦ အပျက်အစီးများအောက်တွင် ပိတ်မိနေသူများကို ရှာဖွေကယ်ဆယ်လျက်ရှိသည်။

## တုံ့ပြန်ဆောင်ရွက်မှုများ

ယာယီသမ္မတ Delcy Rodríguez က ဗင်နီဇွဲလားနိုင်ငံတွင် အရေးပေါ်အခြေအနေ ကြေညာခဲ့သည်။ ပြည်ထဲရေးဝန်ကြီးက ပြည်နယ်အများအပြား ထိခိုက်ခဲ့ကြောင်း အတည်ပြုခဲ့သည်။ အစိုးရက ပေါက်ကွဲမှုများမဖြစ်စေရန် ဂတ်စ်ပေးဝေမှုကို ရပ်ဆိုင်းခဲ့ပြီး၊ ကာရာကတ်စ် မက်ထရို ရထားဝန်ဆောင်မှုများကို ဆိုင်းငံ့ထားကာ ကျောင်းများကို ရက်အနည်းငယ်ကြာ ပိတ်ထားရန် ညွှန်ကြားခဲ့သည်။ ငလျင်အပြီးတွင် ဒိုမီနီကန်သမ္မတနိုင်ငံ၊ ပွာတိုရီကိုနှင့် ဗာဂျင်ကျွန်းစုများအတွက် ဆူနာမီသတိပေးချက် ထုတ်ပြန်ခဲ့သော်လည်း နောက်ပိုင်းတွင် ပြန်လည်ရုပ်သိမ်းခဲ့သည်။

## နိုင်ငံတကာ၏ တုံ့ပြန်မှုများ

* အာဂျင်တီးနား : အာဂျင်တီးနားအစိုးရက ငလျင်ဖြစ်ပွားမှုအတွက် ဝမ်းနည်းကြောင်း ဖော်ပြကာ လူသားချင်းစာနာထောက်ထားမှုဆိုင်ရာ အကူအညီများ ပေးအပ်ရန် ကမ်းလှမ်းခဲ့သည်။
* ဥရောပသမဂ္ဂ : ဥရောပကော်မရှင်ဥက္ကဋ္ဌ Ursula von der Leyen က ဗင်နီဇွဲလားရှိ ထိခိုက်ခံစားရသူများ၊ အထူးသဖြင့် သေဆုံးသူများ၏ မိသားစုများနှင့်အတူ ရပ်တည်ကြောင်း ဖော်ပြခဲ့သည်။ ဥရောပသမဂ္ဂ၏ ကြိုတင်ပြင်ဆင်မှုနှင့် အကျပ်အတည်းစီမံခန့်ခွဲရေးဆိုင်ရာ ကော်မရှင်နာ Hadja Lahbib ကလည်း ဥရောပသမဂ္ဂအနေဖြင့် အခြေအနေကို အနီးကပ်စောင့်ကြည့်နေပြီး ဘလောက်အဖွဲ့ဝင်များက မြေပြင်တွင် အကူအညီများ ပေးအပ်နေပြီဖြစ်ကြောင်း အလေးပေးပြောကြားခဲ့သည်။
* ကုလသမဂ္ဂ : နိုင်ငံတကာ ရွှေ့ပြောင်းသွားလာသူများဆိုင်ရာ အဖွဲ့အစည်း (IOM) ၏ ညွှန်ကြားရေးမှူးချုပ် Amy Pope က အရေးတကြီး လိုအပ်နေသော နိုင်ငံတကာ၏ အကူအညီများကို အလျင်အမြန် ပေးအပ်ရန် တောင်းဆိုခဲ့ပြီး ထိခိုက်ခံစားရသူများ၏ လိုအပ်ချက်များကို အကဲဖြတ်ရန် ကြိုးပမ်းဆောင်ရွက်နေကြောင်း ကြေညာခဲ့သည်။
* အာရူးဗာ : အရူးဗားအစိုးရက ဗင်နီဇွဲလားနိုင်ငံအတွက် လူသားချင်းစာနာထောက်ထားမှုဆိုင်ရာ အကူအညီများ ပေးအပ်ရန် အသင့်ရှိကြောင်း ဖော်ပြခဲ့သည်။
* အဇာဘိုင်ဂျန် : နိုင်ငံခြားရေးဝန်ကြီးဌာနက ငလျင်ကြောင့် ပျက်စီးဆုံးရှုံးမှုများနှင့် လူသေဆုံးမှုများအတွက် ဝမ်းနည်းကြောင်း ဖော်ပြခဲ့သည်။
* ဘာဘေးဒိုးစ် : ဝန်ကြီးချုပ် Mia Mottley က ဗင်နီဇွဲလားကြားဖြတ်သမ္မတ Delcy Rodríguez ထံ ဆက်သွယ်၍ ဝမ်းနည်းကြောင်း ပြောကြားခဲ့ပြီး ဘာဘေးဒိုးစ်နိုင်ငံအနေဖြင့် အကူအညီပေးရန် အသင့်ရှိကြောင်း ကမ်းလှမ်းခဲ့သည်။
* ဘိုလီးဗီးယား : ဘိုလီးဗီးယားအစိုးရက လူသားချင်းစာနာထောက်ထားမှုဆိုင်ရာ အကူအညီများ ပေးအပ်ရန် ကမ်းလှမ်းခဲ့သည်။
* ဘရာဇီး : သမ္မတ Lula da Silva က လက်ရှိအခြေအနေကို အကဲဖြတ်ရန် နိုင်ငံခြားရေးဝန်ကြီးဌာနနှင့် ဆွေးနွေးသွားမည်ဟု ပြောကြားခဲ့သည်။ ထို့အပြင် ဘရာဇီးနိုင်ငံက မီးသတ်သမား ၃၆ ဦး၊ အရပ်ဘက်ကာကွယ်ရေးနည်းပညာရှင် ၄ ဦး၊ ဆက်သွယ်ရေးကျွမ်းကျင်သူ ၄ ဦးနှင့် ကယ်ဆယ်ရေးပစ္စည်း ၉ တန်ကို စေလွှတ်ခဲ့သည်။
* ကနေဒါ : ဝန်ကြီးချုပ် မာ့ခ်ကာနီ က ငလျင်ကို "ဘေးအန္တရာယ်ကြီးမားလှသည်" ဟု ဖော်ပြကာ လူသားချင်းစာနာမှုအကူအညီများ ပေးပို့မည်ဟု ကတိပြုခဲ့သည်။ နောက်ပိုင်းတွင် Global Affairs Canada က ဒေါ်လာ ၅ သန်းတန်ဖိုးရှိ အကူအညီများ ပေးအပ်မည်ဟု ကြေညာခဲ့သည်။
* ချီလီ : နိုင်ငံခြားရေးဝန်ကြီးဌာနက လိုအပ်ပါက လူသားချင်းစာနာမှုနှင့် ကယ်ဆယ်ရေးအကူအညီများ ပေးအပ်ရန် အသင့်ရှိကြောင်း ထုတ်ပြန်ခဲ့သည်။ ဇွန်လ ၂၅ ရက်တွင် သမ္မတ José Antonio Kast က ချီလီလေတပ်လေယာဉ်ဖြင့် မြို့ပြရှာဖွေကယ်ဆယ်ရေးအဖွဲ့ဝင် ၃၇ ဦးကို စေလွှတ်ခဲ့သည်။ နောက်တစ်ရက်တွင် ကယ်ဆယ်ရေးသမား ၁၆ ဦးနှင့် အကူအညီပစ္စည်းများပါသည့် ဒုတိယမြောက်လေယာဉ်ကို ထပ်မံစေလွှတ်ခဲ့သည်။
* တရုတ် : သမ္မတ ရှီကျင့်ဖျင် က "ဘေးဒုက္ခကယ်ဆယ်ရေးနှင့် ပြန်လည်ထူထောင်ရေး" အတွက် အကူအညီပေးရန် အသင့်ရှိကြောင်း ပြောကြားခဲ့သည်။
* ကိုလံဘီယာ : အမျိုးသားသဘာဝဘေးအန္တရာယ်ဆိုင်ရာစီမံခန့်ခွဲမှုဌာနက ကယ်ဆယ်ရေးသမား ၆၀ ကျော်၊ ကယ်ဆယ်ရေးခွေး ၄ ကောင်နှင့် ကယ်ဆယ်ရေးပစ္စည်း ၁၂ တန်ကို စေလွှတ်ခဲ့သည်။
* ကော့စတာရီကာ : သမ္မတရုံး၏ ထုတ်ပြန်ချက်တွင် ဗင်နီဇွဲလားနိုင်ငံနှင့်အတူ ရပ်တည်ကြောင်း ဖော်ပြခဲ့သည်။
* ခရိုအေးရှား : အစိုးရအနေဖြင့် ဗင်နီဇွဲလားပြည်သူများနှင့်အတူ ဝမ်းနည်းကြောင်းနှင့် စာနာကြောင်း ဖော်ပြခဲ့သည်။
* ကျူးဘား : နိုင်ငံခြားရေးဝန်ကြီး Bruno Rodríguez Parrilla က ဝမ်းနည်းကြောင်းနှင့် စာနာကြောင်း ပြောကြားခဲ့ပြီး၊ ကျူးဘားကျန်းမာရေးဝန်ထမ်းများအနေဖြင့် ထိခိုက်ခံစားရသူများကို ဆေးဘက်ဆိုင်ရာဝန်ဆောင်မှုများပေးရန် အပြည့်အဝ စုစည်းဆောင်ရွက်နေကြောင်း ပြောကြားခဲ့သည်။
* ချက်သမ္မတနိုင်ငံ : နိုင်ငံခြားရေးဝန်ကြီး Petr Macinka က ထိခိုက်ခံစားရသူများအတွက် ဝမ်းနည်းကြောင်းနှင့် အကူအညီပေးရန် အသင့်ရှိကြောင်း ပြောကြားခဲ့သည်။
* ဒိုမီနီကန်သမ္မတနိုင်ငံ : သမ္မတ Luis Abinader က စစ်တပ်အနေဖြင့် "အထူးပြုရှာဖွေကယ်ဆယ်ရေးနှင့် အရေးပေါ်တုံ့ပြန်ရေးအဖွဲ့များ" ကို အသင့်အနေအထားဖြစ်စေကြောင်း ပြောကြားခဲ့သည်။
* အီကွေဒေါ : သမ္မတ Daniel Noboa က အရေးပေါ်အခြေအနေကို တုံ့ပြန်ရန် လူသားချင်းစာနာမှုအကူအညီများ ချက်ချင်းပေးပို့ရန် အမိန့်ပေးခဲ့သည်။ နိုင်ငံခြားရေးဝန်ကြီးဌာနက ရှာဖွေကယ်ဆယ်ရေးဝန်ထမ်း ၄၆ ဦး၊ ကယ်ဆယ်ရေးခွေးများနှင့် ပစ္စည်း ၆ တန်ကို စေလွှတ်ခဲ့သည်။
* အယ်ဆာဗေဒို : သမ္မတ Nayib Bukele က ကယ်ဆယ်ရေးနှင့် ဆေးဘက်ဆိုင်ရာ ဝန်ထမ်း ၃၀၀ နှင့် ထောက်ပံ့ရေးပစ္စည်း တန် ၅၀ ပေးပို့ရန် ကမ်းလှမ်းခဲ့သည်။
* ပြင်သစ် : သမ္မတ Emmanuel Macron က ကယ်ဆယ်ရေးဆိုင်ရာ ကျွမ်းကျင်သူ ၈၅ ဦးပါဝင်သော အဖွဲ့ကို ချက်ချင်းစေလွှတ်မည်ဟု ကြေညာခဲ့သည်။
* ဂျာမနီ : ကာကွယ်ရေးဝန်ကြီး Boris Pistorius က လိုအပ်ပါက အသုံးပြုနိုင်ရန် Airbus A400M Atlas သယ်ယူပို့ဆောင်ရေးလေယာဉ် ၆ စင်းကို အသင့်ပြင်ထားကြောင်း ကမ်းလှမ်းခဲ့သည်။
* ဂိုင်ယာနာ : သမ္မတ Irfaan Ali က ဗင်နီဇွဲလားနိုင်ငံအား တတ်နိုင်သမျှ ကူညီပေးရန် အသင့်ရှိကြောင်း ဖော်ပြခဲ့သည်။
* ဗာတီကန် : ပုပ်ရဟန်းမင်းကြီး လီယို ၁၄ က ဗင်နီဇွဲလားအတွက် အရေးပေါ်လှူဒါန်းငွေ ယူရို ၁ သိန်းကို ခွင့်ပြုပေးခဲ့သည်။
* အိန္ဒိယ : ဝန်ကြီးချုပ် နာရင်ဒြာမိုဒီက အိန္ဒိယနိုင်ငံအနေဖြင့် တတ်နိုင်သည့် အကူအညီအားလုံး ပေးအပ်ရန် အသင့်ရှိကြောင်း X (Twitter) တွင် ရေးသားခဲ့သည်။ အိန္ဒိယလေတပ်က 'Operation Amistad' ကို စတင်ကာ ကယ်ဆယ်ရေးပစ္စည်းများပါသည့် C17 လေယာဉ် ၂ စင်းကို စေလွှတ်ခဲ့သည်။
* အီရန် : နိုင်ငံခြားရေးဝန်ကြီးဌာန ပြောရေးဆိုခွင့်ရှိသူ Esmaeil Baghaei က ဗင်နီဇွဲလားအစိုးရနှင့် ပြည်သူများနှင့်အတူ ရပ်တည်ကြောင်းနှင့် ကယ်ဆယ်ရေးလုပ်ငန်းများအတွက် လိုအပ်သည့်အကူအညီများ ပေးအပ်ရန် အသင့်ရှိကြောင်း ကြေညာခဲ့သည်။
* အစ္စရေး : နိုင်ငံခြားရေးဝန်ကြီးဌာနက ရှာဖွေကယ်ဆယ်ရေးအကူအညီများ ပေးအပ်ရန် ကမ်းလှမ်းခဲ့သည်။
* အီတလီ : ဝန်ကြီးချုပ် Giorgia Meloni က ဗင်နီဇွဲလားအာဏာပိုင်များနှင့် ပြည်သူများအတွက် စာနာကြောင်း ဖော်ပြခဲ့ပြီး လူသားချင်းစာနာမှုဆိုင်ရာ အကူအညီများကို အမြန်ဆုံး ပေးအပ်နိုင်ရန် ကြိုးပမ်းနေကြောင်း အတည်ပြုခဲ့သည်။
* ဂျပန် : ဝန်ကြီးချုပ် Sanae Takaichi က ငလျင်ကြောင့် သေဆုံးသူများနှင့် ထိခိုက်ပျက်စီးမှုများအတွက် ဝမ်းနည်းကြောင်း ပြောကြားခဲ့ပြီး ဂျပန်နိုင်ငံအနေဖြင့် အကူအညီများ ပေးအပ်ရန် အသင့်ရှိကြောင်း ပြောကြားခဲ့သည်။
* မလေးရှား : ဝန်ကြီးချုပ် Anwar Ibrahim က ဗင်နီဇွဲလားပြည်သူများအတွက် ဝမ်းနည်းကြောင်း ပြောကြားခဲ့သည်။
* မက္ကဆီကို : စစ်ဘက်ဆိုင်ရာ ကယ်ဆယ်ရေးအဖွဲ့ ၂၅၀၊ ကယ်ဆယ်ရေးခွေးများ၊ လေယာဉ် ၄ စင်း၊ ဆေးဝါးများနှင့် ကယ်ဆယ်ရေးပစ္စည်းများကို ပေးပို့ခဲ့သည်။
* နယ်သာလန် : နိုင်ငံခြားရေးဝန်ကြီး Tom Berendsen က ဗင်နီဇွဲလားနိုင်ငံခြားရေးဝန်ကြီး Yvan Gil ထံ ဆက်သွယ်၍ ကူညီရန် အသင့်ရှိကြောင်း ပြောကြားခဲ့သည်။ နိုင်ငံခြားကုန်သွယ်ရေးဝန်ကြီး Sjoerd Sjoerdsma က USARNL ကယ်ဆယ်ရေးအဖွဲ့ (ဝန်ထမ်းများ၊ ခွေးများနှင့် ပစ္စည်းများ) စေလွှတ်ရန် ကမ်းလှမ်းခဲ့သည်။
* ပါကစ္စတန် : ဝန်ကြီးချုပ် Shehbaz Sharif က ဗင်နီဇွဲလားငလျင်ကြောင့် ပျက်စီးဆုံးရှုံးမှုများနှင့် လူသေဆုံးမှုများအတွက် "အလွန်ဝမ်းနည်းမိပါကြောင်း" ပြောကြားခဲ့သည်။
* ပနားမား : ပနားမားနိုင်ငံတွင် ကာရာကတ်စ်သို့ ပေးပို့ရန် အလှူပစ္စည်းစုဆောင်းရေးနေရာများ ဖွင့်လှစ်ခဲ့သည်။ ဇွန်လ ၂၆ ရက်တွင် သမ္မတ Jose Raul Mulino က ကယ်ဆယ်ရေးအဖွဲ့တစ်ဖွဲ့ ဗင်နီဇွဲလားသို့ ရောက်ရှိလာမည်ဖြစ်ကြောင်း ပြောကြားခဲ့သည်။
* ပီရူး : ပီရူးအစိုးရက ဗင်နီဇွဲလားပြည်သူများနှင့်အတူ ရပ်တည်ကြောင်း ဖော်ပြခဲ့သည်။
* ဖိလစ်ပိုင် : သမ္မတ Bongbong Marcos က ငလျင်ကြောင့် ထိခိုက်ခံစားရသူများအတွက် စာနာကြောင်း ပြောကြားခဲ့သည်။
* ပေါ်တူဂီ : ဝန်ကြီးချုပ် Luís Montenegro က စာနာကြောင်း ဖော်ပြခဲ့ပြီး အရေးပေါ်နှင့် လူသားချင်းစာနာမှုဆိုင်ရာ အကူအညီများ ပေးအပ်ရန် ကမ်းလှမ်းခဲ့သည်။
* ကာတာ : Delcy Rodríguez က ကာတာနိုင်ငံမှ ကယ်ဆယ်ရေးအဖွဲ့များ စေလွှတ်ထားကြောင်း ပြောကြားခဲ့သည်။
* ရုရှား : သမ္မတ ဗလာဒီမာပူတင်က Delcy Rodríguez ထံသို့ ဝမ်းနည်းကြောင်း သဝဏ်လွှာ ပေးပို့ခဲ့သည်။
* စိန့်ဗင်းဆင့်နှင့် ဂရိနေဒိုင် : ကျန်းမာရေးဝန်ကြီးဌာနမှတစ်ဆင့် ဗင်နီဇွဲလားအစိုးရနှင့် ပြည်သူများအတွက် ဝမ်းနည်းကြောင်းနှင့်အတူ ရပ်တည်ကြောင်း ဖော်ပြခဲ့သည်။
* ဆော်ဒီအာရေးဘီးယား : နိုင်ငံခြားရေးဝန်ကြီးဌာနက သေဆုံးသူများ၏ မိသားစုများနှင့် ဗင်နီဇွဲလားပြည်သူများအတွက် ဝမ်းနည်းကြောင်း ဖော်ပြခဲ့သည်။
* ဆားဘီးယား : သမ္မတ Aleksandar Vučić က ဗင်နီဇွဲလားပြည်သူများနှင့်အတူ ရပ်တည်ကြောင်း ပြောကြားခဲ့ပြီး နိုင်ငံခြားရေးဝန်ကြီး Marko Đurić ကလည်း လိုအပ်သည့်အကူအညီများ ပေးအပ်မည်ဟု ကမ်းလှမ်းခဲ့သည်။
* ဆလိုဗက်ကီးယား : သမ္မတ Peter Pellegrini နှင့် ဝန်ကြီးချုပ် Robert Fico တို့က ဝမ်းနည်းကြောင်းနှင့် အကူအညီပေးရန် အသင့်ရှိကြောင်း ဖော်ပြခဲ့သည်။
* တောင်ကိုရီးယား : နိုင်ငံခြားရေးဝန်ကြီးဌာနက ဝမ်းနည်းကြောင်း ဖော်ပြခဲ့ပြီး အခြေအနေကို အကဲဖြတ်ကာ အကူအညီပေးနိုင်ရန် စဉ်းစားနေကြောင်း ကြေညာခဲ့သည်။
* စပိန် : စပိန်နိုင်ငံက စစ်ဘက်ဆိုင်ရာ ရှာဖွေကယ်ဆယ်ရေးအဖွဲ့ဝင် ၅၇ ဦးနှင့် မက်ဒရစ်မြို့မှ မီးသတ်သမား ၄၀ ဦးကို စေလွှတ်ခဲ့သည်။
* ဆူရာနမ် : သမ္မတ Jennifer Simons က ဝမ်းနည်းကြောင်းနှင့် အတူရပ်တည်ကြောင်း ဖော်ပြခဲ့ပြီး တတ်နိုင်သမျှ ကူညီပေးရန် အသင့်ရှိကြောင်း ပြောကြားခဲ့သည်။
* ဆွစ်ဇာလန် : သမ္မတ Guy Parmelin က စာနာကြောင်းနှင့် အကူအညီပေးရန် အသင့်ရှိကြောင်း ပြောကြားခဲ့သည်။ ဖက်ဒရယ်ကောင်စီက ကယ်ဆယ်ရေးဝန်ထမ်း ၈၀ နှင့် ကယ်ဆယ်ရေးပစ္စည်း တန်ချိန်အမြောက်အမြား စေလွှတ်မည်ဟု ကြေညာခဲ့သည်။ Swiss Rescue Chain အဖွဲ့သည် ကယ်ဆယ်ရေးလုပ်ငန်းများအတွက် ဗင်နီဇွဲလားသို့ အသင့်ပြင်ဆင်နေသည်။
* ဆီးရီးယား : အရေးပေါ်နှင့် သဘာဝဘေးအန္တရာယ်စီမံခန့်ခွဲမှုဝန်ကြီး Raed al-Saleh က ဝမ်းနည်းကြောင်း ပြောကြားခဲ့သည်။
* ထိုင်း : ထိုင်းနိုင်ငံက Urban Search and Rescue (USAR) ကယ်ဆယ်ရေးအဖွဲ့ကို ဗင်နီဇွဲလားသို့ စေလွှတ်ရန် အသင့်ရှိကြောင်း ဖော်ပြခဲ့သည်။
* တူရကီ : နိုင်ငံခြားရေးဝန်ကြီးဌာနက ထိခိုက်ပျက်စီးမှုများအတွက် ဝမ်းနည်းကြောင်းနှင့် အကူအညီပေးရန် အသင့်ရှိကြောင်း ဖော်ပြခဲ့သည်။
* ယူနိုက်တက်ကင်းဒမ်း : ဗြိတိန်နိုင်ငံက ကယ်ဆယ်ရေးခွေးများပါဝင်သော ကယ်ဆယ်ရေးအဖွဲ့ဝင် ၆၈ ဦးကို စေလွှတ်ခဲ့သည်။
* အမေရိကန် : နိုင်ငံခြားရေးဝန်ကြီး မာကို ရူဘီအို က သတင်းစာရှင်းလင်းပွဲတစ်ခုတွင် ကယ်ဆယ်ရေးလုပ်ငန်းများကို ကူညီရန် ဖက်ဒရယ်အရေးပေါ်စီမံခန့်ခွဲမှုအေဂျင်စီ (FEMA) ၏ ရှာဖွေကယ်ဆယ်ရေးအဖွဲ့များဖြစ်သော Virginia Task Force One နှင့် California Task Force Two တို့ကို စေလွှတ်ထားကြောင်း အတည်ပြုခဲ့သည်။ နိုင်ငံခြားရေးဝန်ကြီးဌာန လက်ထောက်ဝန်ကြီး Jeremy P. Lewin က ဗင်နီဇွဲလားနိုင်ငံနှင့် ပူးပေါင်းကာ အကူအညီများကို ညှိနှိုင်းဆောင်ရွက်ရန် သဘာဝဘေးအန္တရာယ် ကူညီပံ့ပိုးရေးအဖွဲ့ကို စုစည်းထားကြောင်း ပြောကြားခဲ့သည်။ ဒုတိယနိုင်ငံခြားရေးဝန်ကြီး Christopher Landau ကလည်း အမေရိကန်အနေဖြင့် အကူအညီများ ပေးအပ်ရန် စီစဉ်နေပြီး ရှာဖွေကယ်ဆယ်ရေးအဖွဲ့များ၊ ဆေးဘက်ဆိုင်ရာနှင့် လူသားချင်းစာနာမှုဆိုင်ရာ အရင်းအမြစ်များ ပံ့ပိုးပေးရန် ဗင်နီဇွဲလား ကြားဖြတ်အစိုးရနှင့် ပူးပေါင်းဆောင်ရွက်မည်ဖြစ်ကြောင်း X တွင် ရေးသားခဲ့သည်။ နိုင်ငံခြားရေးဝန်ကြီးဌာနက ကမ္ဘာ့စားနပ်ရိက္ခာအစီအစဉ်နှင့် နိုင်ငံတကာဆေးဘက်ဆိုင်ရာတပ်ဖွဲ့မှ ဒေါ်လာ ၅၀ သန်း၊ ကုလသမဂ္ဂစုပေါင်းရန်ပုံငွေသို့ ဒေါ်လာ သန်း ၁၀၀ အပါအဝင် စုစုပေါင်း ဒေါ်လာ ၁၅၀ သန်းတန်ဖိုးရှိ အကူအညီများကို ပြင်ဆင်နေကြောင်း ပြောကြားခဲ့သည်။
* ဥရုဂွေး : သမ္မတ Yamandú Orsi က ဗင်နီဇွဲလားအာဏာပိုင်များနှင့် ပြည်သူများအတွက် ဥရုဂွေးနိုင်ငံ၏ "စာနာထောက်ထားမှုကို ဖော်ပြကြောင်း" X တွင် ရေးသားခဲ့ပြီး၊ အခြေအနေတိုးတက်ပြောင်းလဲမှုများကို အနီးကပ်စောင့်ကြည့်နေကာ ဗင်နီဇွဲလားအစိုးရက လိုအပ်သည်ဟု ယူဆသည့် မည်သည့်အရာတွင်မဆို ပူးပေါင်းဆောင်ရွက်ရန် အသင့်ရှိကြောင်း ထပ်လောင်းပြောကြားခဲ့သည်။
* ဖီဖာ : ဇွန်လ ၂၆ ရက်တွင် ကျင်းပသည့် ၂၀၂၆ ခုနှစ် ဖီဖာကမ္ဘာ့ဖလားပွဲစဉ်အားလုံး၌ ငလျင်ကြောင့် ထိခိုက်ခံစားရသူများကို ဂုဏ်ပြုသောအားဖြင့် ငြိမ်သက်ခြင်း (moment of silence) အထိမ်းအမှတ်ပြုလုပ်ခဲ့သည်။

## ကိုးကား